1. ปัจจัยความเสี่ยง

ปัจจัยความเสี่ยงที่อาจเกิดขึ้น และมีผลกระทบต่อการดำเนินงานในอนาคตของบริษัทฯ มีดังนี้

1.  ความเสี่ยงจากการประกอบธุรกิจ

ในช่วงต้นปีของปี 2551
ภาวะเศรษฐกิจโดยรวมมีการปรับตัวดีขึ้นเพียงเล็กน้อยตามสถานการณ์ทางการเมืองที่มีความชัดเจนมากขึ้นภายหลังการเลือกตั้ง
และการจัดตั้งรัฐบาล สำหรับในช่วงครึ่งปีแรกของปี 2551
เศรษฐกิจในประเทศขยายตัวขึ้นเพียงเล็กน้อย กำลังซื้อของผู้บริโภคที่ยังฟื้นตัวไม่มากนัก ราคาน้ำมัน
และความกังวลต่อค่าครองชีพที่ปรับตัวสูงขึ้น
ทำให้ผู้บริโภคมีการปรับเปลี่ยนพฤติกรรมการบริโภคโดยเปลี่ยนไปซื้อสินค้าราคาถูกและเพิ่มความระมัดระวังในการใช้จ่ายมากขึ้น

ในช่วงครึ่งปีหลัง การบริโภคของภาคประชาชนยังคงทรงตัว และชะลอตัวลงเมื่อเทียบกับครึ่งปีแรก
ทั้งนี้เป็นผลมาจากการที่ระดับราคาสินค้าที่ปรับตัวเพิ่มสูงขึ้น
และสถานการณ์ทางการเมืองที่มีความไม่แน่นอน จากความรุนแรงของการชุมนุมประท้วงที่ต่อเนื่อง

บริษัทฯ ได้ติดตามสถานการณ์ด้านเศรษฐกิจ และการเมือง เพื่อดำเนินการวางแผนเพื่อหามาตรการ
และกลยุทธ์ต่างๆ สำหรับป้องกันความเสี่ยงที่อาจเกิดขึ้นอย่างต่อเนื่อง
ทั้งนี้เพื่อให้สามารถดำเนินธุรกิจ และได้รับผลสำเร็จตามเป้าหมายที่วางไว้

สินค้าคงคลัง

  ณ วันที่ 31 ธันวาคม 2551 31 ธันวาคม 2550 และ 31 ธันวาคม 2549 บริษัทฯ
  มีสินค้าคงเหลือสุทธิ เท่ากับ 2,728.08 ล้านบาท 2,547.57 ล้านบาท และ 2,495.68
  ล้านบาท ตามลำดับ มีระยะเวลาการขายสินค้าเฉลี่ย เท่ากับ 67 วัน 74 วัน และ 77 วัน
  ระยะเวลาการขายสินค้าที่ลดลงสะท้อนให้เห็นถึงความสำเร็จในการใช้กลยุทธ์ทางการตลาด
  และการพัฒนาความสามารถในการบริหารสินค้าคงคลังของบริษัทฯ

  อย่างไรก็ตามบริษัทฯ มีความพยายามอย่างต่อเนื่องที่จะเพิ่มรอบการหมุนของสินค้าคงคลัง
  ไม่ว่าจะเป็นการพัฒนาคุณภาพการให้บริการของพนักงานขาย
  การจัดรายการส่งเสริมการขายอย่างต่อเนื่อง
  การปรับปรุงรูปแบบการจัดเรียงสินค้าและรูปลักษณ์ภายในสาขา
  การเพิ่มสินค้าใหม่เข้าร้านอย่างสม่ำเสมอ รวมทั้งพยายามที่จะลดปริมาณการจัดเก็บลง
  ในส่วนของการลดปริมาณการจัดเก็บ ในปี 2549 บริษัทฯ
  ได้ทำการขยายพื้นที่ศูนย์กระจายสินค้าให้มีขนาดใหญ่ขึ้น โดย ณ วันที่ 31 ธันวาคม 2551
  พื้นที่รวมมีจำนวน 40,000 ตารางเมตร
  ทั้งนี้เพื่อให้สามารถรองรับการเพิ่มขึ้นของสาขาในอนาคต
  พร้อมกับสามารถบริหารจัดการสินค้าได้อย่างมีประสิทธิภาพมากยิ่งขึ้น

การลงทุน

  ณ วันที่ 31 ธันวาคม 2551 บริษัทฯ มีสาขาที่เปิดดำเนินการแล้วทั้งสิ้นรวม 33 สาขา
  มีสาขาเปิดใหม่ ในปี 2551 จำนวน 3 สาขา ได้แก่ สาขาอยุธยา เชียงใหม่-หางดง และ
  กระบี่

  จากที่บริษัทฯ ได้มีนโยบายที่จะขยายสาขาอย่างต่อเนื่อง
  อาจมีความเสี่ยงเกี่ยวกับผลการดำเนินงานของสาขาใหม่ไม่เป็นไปตามที่ได้ประมาณการไว้
  โดยจะส่งผลกระทบต่อผลการดำเนินงานโดยรวม บริษัทฯ
  หลีกเลี่ยงความเสี่ยงโดยได้ทำการวิเคราะห์ผลตอบแทนจากการลงทุนก่อนที่จะตัดสินใจลงทุนทุกครั้ง
  มีการจัดทำแผนดำเนินการ งบประมาณประจำปี
  และเมื่อสาขาใหม่เปิดดำเนินการจะมีการติดตามผลประกอบการ
  และความคืบหน้าของแผนทุกเดือน โดยจะช่วยให้บริษัทฯ
  สามารถวางแผนรับความเสี่ยงและแก้ไขปัญหาที่อาจจะเกิดได้ทันท่วงที

  การปฏิบัติงาน

  บริษัทฯ มีความเสี่ยงที่จะสูญเสีย
  หรือได้รับความเสียหายในทรัพย์สินเนื่องจากการปฏิบัติงานของพนักงานขาย ทั้งนี้บริษัทฯ
  ได้จัดตั้งหน่วยงานที่รับผิดชอบเกี่ยวกับความเสี่ยงดังกล่าว คือ ฝ่ายป้องกันการสูญเสีย (Loss
  Prevention) ซึ่งรับผิดชอบด้านการวางระบบป้องกันความเสี่ยงและความปลอดภัยในด้านต่างๆ
  ของบริษัทฯ รวมถึงความเสี่ยงที่พนักงานอาจได้รับจากการปฏิบัติงานด้วย

ลูกหนี้

  บริษัทฯ แบ่งลูกค้าออกเป็น 2 กลุ่ม คือกลุ่มลูกค้ารายย่อย และ
  กลุ่มผู้รับเหมาและเจ้าของโครงการ กลุ่มลูกค้ารายย่อย
  คือลูกค้าหน้าร้านที่ส่วนใหญ่ขายสินค้าเป็นเงินสด ส่วนกลุ่มผู้รับเหมาและเจ้าของโครงการ
  คือกลุ่มลูกค้าที่ขายโดยการให้เครดิต รายได้จากการขายส่วนใหญ่มาจากกลุ่มลูกค้ารายย่อย
  โดยในปี 2551 สัดส่วนการขายเป็นเงินสดอยู่ที่ร้อยละ 98.7 ของยอดขายทั้งหมด สำหรับปี
  2550 และ 2549 สัดส่วนอยู่ที่ร้อยละ 98.4 และ ร้อยละ 97.3 จะเห็นได้ว่าบริษัทฯ
  มีสัดส่วนการขายที่ให้เครดิตลดลง อย่างไรก็ตามสำหรับการขายที่ให้เครดิต บริษัทฯ
  จะพิจารณาเฉพาะโครงการที่มีฐานะการเงินที่เชื่อถือได้
  โดยได้ตรวจสอบผลการดำเนินงานและฐานะทางการเงินแล้ว
  หรือเป็นผู้รับเหมาที่มีหนังสือค้ำประกันเป็นหลักประกันในการชำระหนี้ เป็นต้น

  ทั้งนี้ ณ วันที่ 31 ธันวาคม 2551 31 ธันวาคม 2550 และ 31 ธันวาคม 2549 บริษัทฯ
  มีลูกหนี้ค้างชำระจำนวน 160.63 ล้านบาท 164.37 ล้านบาท และ 162.09 ล้านบาท
  โดยเป็นลูกหนี้บัตรเครดิตเท่ากับ 34.06 ล้านบาท 48.13 ล้านบาท และ 37.73 ล้านบาท
  ตามลำดับ มีการตั้งสำรองค่าเผื่อหนี้สงสัยจะสูญคิดเป็นมูลค่าประมาณ 25.64 ล้านบาท 20.79
  ล้านบาท และ 25.24 ล้านบาท ซึ่งผู้บริหารได้ประเมินระยะเวลาที่กำหนดในการชำระหนี้
  และสถานะทางการเงินของลูกหนี้แต่ละรายแล้ว บริษัทฯ
  เห็นว่าค่าเผื่อหนี้สงสัยจะสูญที่ตั้งไว้เพียงพอ และเหมาะสมแล้ว

2.  ความเสี่ยงจากการแข่งขัน

บริษัทฯ ประกอบธุรกิจค้าปลีกสินค้าเกี่ยวกับบ้าน และที่อยู่อาศัยโดยมีคู่แข่งขันทั้งทางตรงและทางอ้อม
เช่น ร้านจำหน่ายสินค้าเกี่ยวกับบ้านในลักษณะ Modern trade ร้านค้าปลีกวัสดุเกี่ยวกับบ้าน
ห้างสรรพสินค้า และร้านจำหน่ายสินค้าเฉพาะอย่าง เป็นต้น บริษัทฯ
สร้างความแตกต่างโดยมุ่งเน้นในเรื่องความหลากหลายของสินค้า และการให้บริการที่ครบวงจร
อีกทั้งยังมีบริการจัดหาทีมช่างผู้เชี่ยวชาญงานระบบด้านต่างๆ เช่น งานระบบไฟฟ้า ประปา
งานติดตั้งอุปกรณ์ที่เกี่ยวข้อง เป็นต้น

นอกจากนี้บริษัทฯ ได้เน้นการเพิ่มประสิทธิภาพการบริหารภายใน เพื่อเสริมสร้างศักยภาพ
สร้างความแตกต่าง และความได้เปรียบต่อคู่แข่งทั้งภายใน และต่างประเทศที่อาจเข้ามาในอนาคต

3.  ความเสี่ยงจากกฎหมายที่เกี่ยวข้อง

กฎหมายที่เกี่ยวข้อง และอาจมีผลให้เกิดความเสี่ยงต่อการดำเนินธุรกิจของบริษัทฯ มีดังนี้

1.  กฎหมายผังเมือง รวมกรุงเทพมหานคร

ประกาศใช้เมื่อวันที่ 16 พฤษภาคม 2549
มีวัตถุประสงค์เพื่อเป็นแนวทางในการพัฒนากรุงเทพมหานคร และรองรับการขยายตัวในอนาคต
หากในอนาคตมีการปรับปรุงผังเมืองรวมดังกล่าว บริษัทฯ
จะไม่ได้รับผลกระทบจากข้อจำกัดนี้แต่อย่างใด
เนื่องจากที่ผ่านมาบริษัทฯได้ลงทุนครอบคลุมพื้นที่ในเขตกรุงเทพฯ เกือบทุกส่วนแล้ว
แต่กลับมองว่าเป็นการจำกัดการขยายธุรกิจของคู่แข่ง ซึ่งจะเป็นประโยชน์แก่บริษัทฯ อีกด้วย

2.  พ.ร.บ.การแข่งขันทางการค้า

ในปี พ.ศ. 2549 คณะกรรมการการแข่งขันทางการค้า
มีมติให้ประกาศใช้เกณฑ์แนวทางพิจารณาการปฏิบัติทางการค้าระหว่างผู้ประกอบธุรกิจค้าส่งค้าปลีกกับผู้ผลิต/ผู้จำหน่าย
ภายใต้ พ.ร.บ.การแข่งขันทางการค้า พ.ศ. 2542 จำนวน 8 แนวทาง ได้แก่

1.  การกำหนดราคาที่ไม่เป็นธรรม

2.  การเรียกรับผลประโยชน์ทางเศรษฐกิจที่ไม่เป็นธรรม

3.  การคืนสินค้าโดยไม่เป็นธรรม

4.  การใช้สัญญาการฝากขายที่ไม่เป็นธรรม

5.  การบังคับให้ซื้อ หรือให้จ่ายค่าบริการ (Coercion to Purchase)

6.  การใช้พนักงานของผู้ผลิต/ผู้จำหน่าย อย่างไม่เป็นธรรม

7.  การปฏิเสธการรับสินค้าที่สั่งซื้อ/ผลิตพิเศษ เป็นตราเฉพาะของผู้สั่งผลิต (Private Brand)
    หรือเป็นตราเฉพาะของผู้ประกอบธุรกิจค้าส่งค้าปลีก (House Brand)

8.  การปฏิบัติที่ไม่เป็นธรรมอื่นๆ

แนวทางพิจารณาการปฏิบัติทางการค้า 8 ข้อ ดังกล่าว มีผลกระทบต่อผู้ค้าปลีกแบบสมัยใหม่ทุกราย
(Modern Trade) อย่างไรก็ตาม เพื่อให้สามารถดำเนินธุรกิจได้สอดคล้องตามประกาศข้างต้น
บริษัทฯ ได้ตกลงร่วมกันในการปรับแก้ข้อสัญญากับบริษัทคู่ค้าให้มีความละเอียด และชัดเจนยิ่งขึ้น

3.  ร่างพรบ. การประกอบธุรกิจค้าปลีกหรือค้าส่ง

สำหรับร่างพรบ.การประกอบธุรกิจค้าปลีกค้าส่งยังไม่ผ่านการพิจารณาจากสภานิติบัญญัติแห่งชาติ
ปัจจุบันได้มีการจัดตั้งคณะกรรมการศึกษาและพัฒนาระบบธุรกิจค้าปลีกค้าส่ง เพื่อพิจารณาร่างพรบ.
ซึ่งยังไม่มีความชัดเจนในการบังคับใช้ แต่หากพรบ. ดังกล่าวผ่านการพิจารณา
จะมีผลกระทบต่อผู้ค้าปลีกสมัยใหม่ที่เป็นรายใหญ่ทุกราย
และหากมีผลบังคังใช้กับประเภทธุรกิจของบริษัทฯ
อาจเป็นผลดีเนื่องจากเป็นการจำกัดการขยายธุรกิจของผู้เข้ามาในธุรกิจรายใหม่
คงเหลือแต่การแข่งขันกับคู่แข่งรายเดิมภายใต้กรอบกฎหมายเดียวกัน